હિંમતનગર પાલિકા પ્રમુખના અધ્યક્ષ સ્થાને સોમવારે મળેલી સામાન્ય સભામાં આરોગ્યના પ્રશ્નોને લઇને વિપક્ષના સભ્યોએ આક્રમક મૂડમાં રજૂઆત કરતા શાસક અને વિપક્ષના સભ્યો વચ્ચે તૂ તૂ મેં મેં સર્જાઇ હતી. મચ્છરજન્ય રોગચાળો વકર્યો હોવા છતાં તંત્ર દ્વારા દવાનો છંટકાવ તથા સ્વચ્છતાની કામગીરી યોગ્ય રીતે કરવામાં આવતી ન હોવાનો આક્ષેપ કરાતા આરોગ્ય ચેરમેને વિપક્ષ માત્ર ખોટા આક્ષેપો કરી સામાન્ય સભાને ગેરમાર્ગે દોરી રહ્યો હોવાનું જણાવતા સામાન્ય સભામાં ગરમાવો આવી ગયો હતો.